נוגה אלון

נוגה אלון (נולד ב-17 בפברואר 1956) הוא מתמטיקאי ומדען מחשב ישראלי, פרופסור אמריטוס באוניברסיטת תל אביב ופרופסור באוניברסיטת פרינסטון, זוכה פרס גדל לשנת 2005, פרס ישראל בחקר המתמטיקה לשנת התשס"ח (2008), פרס א.מ.ת לשנת 2011 ופרס שאו לשנת 2022.

קורות חיים
נוגה אלון נולד וגדל בחיפה, בן לדרור אלון, נכדו של משה פייקוביץ׳, המנכ״ל הראשון של רכבת ישראל, ואחיו של יגאל אלון. אמו הייתה הסופרת והמתרגמת חמדה אלון, נכדתה של פועה רקובסקי. למד בבית הספר הריאלי, במהלך לימודיו זכה במקום הראשון באולימפיאדה למתמטיקה של מכון ויצמן למדע, ובמקום הראשון בתחרות גרוסמן במתמטיקה של הטכניון. הוא התגייס לצה"ל ב-1974, שירת שנה בחיל השריון, יצא ללימודים במסגרת העתודה האקדמית, וחזר כקצין לשירות בחיל המודיעין. במהלך שירותו היה חלק מצוות שזכה בפרס ביטחון ישראל.

אלון הוא בעל תואר ראשון במתמטיקה מהטכניון, תואר שני במתמטיקה מאוניברסיטת תל אביב, ותואר שלישי מהאוניברסיטה העברית בירושלים, בהנחייתו של פרופ' מיכה פרלס. בשנת 1985 הוענקה לו מלגת אלון (הנקראת על שם אחי סבו).

קריירה מקצועית 
אלון הוא חבר סגל אמריטוס באוניברסיטת תל אביב, שם היה מופקד על הקתדרה לקומבינטוריקה ומדעי המחשב בבית הספר למדעי המתמטיקה ובית הספר למדעי המחשב של האוניברסיטה, וחבר במעבדות המחקר של מיקרוסופט ישראל. חבר האקדמיה הישראלית למדעים החל משנת 1997. במהלך הקריירה כיהן כראש בית הספר למדעי המתמטיקה בין השנים 1999 ל-2001 וכפרופסור אורח במוסדות יוקרתיים רבים ובהם MIT, המכון למחקר מתקדם בפרינסטון, מכון המחקר של IBM בקליפורניה, מעבדות בל ומעבדות המחקר של מיקרוסופט. אלון פרסם מאמרים עם פאול ארדש, ועל כן יש לו מספר ארדש 1. בשנת 2018 עבר לאוניברסיטת פרינסטון באופן קבוע.

נוגה אלון עוסק במתמטיקה בדידה ובמדעי המחשב תוך התמקדות בקומבינטוריקה, בתורת הגרפים ובשימושיהם בתאוריה של מדעי המחשב. פרסם ספר אחד ולמעלה מ-500 מאמרים מדעיים, וכן מכהן במועצת העורכים של כחמישה עשר כתבי עת מדעיים בינלאומיים. פרץ דרך בהמצאת דרכי הוכחה מקוריות בתורת הגרפים, באמצעות שיטות הסתברותיות.

פרסים ותוארי כבוד 
 פרס ביטחון ישראל 1984
 פרס ארדש 1989
 פרס פהר 1991
 פרס פוליה 2000
 פרס מיכאל ברונו 2001
 פרס מפעל הפיס למדעים ולמחקר ע"ש לנדאו 2005
 פרס גדל 2005
 פרס ישראל בחקר המתמטיקה 2008
 פרס א.מ.ת לשנת 2011
 דוקטור לשם כבוד מהמכון הטכנולוגי של ציריך 2013
 דוקטור לשם כבוד מאוניברסיטת ווטרלו 2015
 פרס דייקסטרה 2016
 פרס שאו (יחד עם אהוד הרושובסקי) בקטגוריית מתמטיקה לשנת 2022 בשל "תרומה משמעותית למתמטיקה דיסקרטית ותורת המודלים אשר השפיעה גם על גיאומטריה אלגברית, טופולוגיה ומדעי המחשב".,

חיים אישיים 
אלון נשוי לנורית ואב לשלוש בנות.

קישורים חיצוניים

 

 
 נוגה אלון, קורות חיים באתר פרס ישראל
נימוקי השופטים להענקת פרס ישראל לנוגה אלון, באתר פרס ישראל
 
 הרצאה של נוגה אלון בנושא חשיבה הסתברותית
 מדברים עם מומחה: שיחה עם פרופ' נגה אלון בערוץ היוטיוב של אוניברסיטת תל אביב

הערות שוליים

חברי האקדמיה הלאומית הישראלית למדעים
סגל אוניברסיטת תל אביב: מתמטיקה ומדעי המחשב
מתמטיקאים ישראלים
מתמטיקאים יהודים אמריקאים
מדעני מחשב ישראלים
מדעני מחשב יהודים אמריקאים
חיילי יחידה 8200
זוכי פרס ישראל למתמטיקה
זוכי פרס ישראל לשנת 2008
זוכי פרס ביטחון ישראל: חיילי צה"ל
זוכי פרס ארדש
ישראלים זוכי פרס גדל
זוכי פרס א.מ.ת.
זוכי פרס ברונו
זוכי פרס לנדאו למדעים ולמחקר
זוכי מלגת אלון
זוכי פרס פוליה
זוכי פרס דייקסטרה
יהודים זוכי פרס שאו
ישראלים עמיתי האגודה האמריקאית למתמטיקה
בוגרי העתודה האקדמית
בוגרי בית הספר הריאלי
משפחת רקובסקי
נוגה
משוררים כותבי עברית
משוררים ישראלים
משוררים יהודים אמריקאים
בוגרי הטכניון - מכון טכנולוגי לישראל
בעלי תואר דוקטור מהאוניברסיטה העברית בירושלים
הורחב ערך בשתפ עם ויקימדיה ללא תבנית
ישראלים שנולדו ב-1956